Magnus Andersson (rukometaš)
Per Magnus Andersson (Linköping, 17. svibnja 1966.) je umirovljeni švedski rukometaš i reprezentativac. Igrao je na poziciji srednjeg vanjskog. Andersson je bio nesumnjivo jedan od najboljih igrača svoje generacije te jedan od najzaslužnijih za uspjeh švedske reprezentacije tokom 90-ih godina.

Igračka karijera

Klupska karijera

Profesionalnu karijeru započeo je 1985. godine u IF Saabu, odakle je 1987. godine potpisao za HK Drott. Nakon četiri godine, odlazi jednu sezonu u norveški Stavanger Håndball, odakle je na jednu sezonu prešao u TuS Schutterwald u Njemačkoj. Godine 1993. ponovo se vraća u HK Drott, gdje ostaje dvije godine, nakon čega ponovo odlazi u TuS Schutterwald. Nakon dvije sezone u Schutterwaldu i jedne u GWD Mindenu, Andersson se 1998. ponovo vratio u HK Drott, gdje igra čak pet sezona. Tokom 2001. godine je bio na posudbi u CB Ademar Leónu, a 2003. je najavio umirovljenje. Ipak, u drugoj polovici sezone 2002-03, Andersson je odigrao tri utakmice za HSG Nordhorn, nakon što su se Ljubomir Vranješ i Maik Machulla ozlijedili. Nakon te tri utakmice, Andersson se definitivno povukao iz aktivnog rukometa.

Reprezentativna karijera

Reprezentativnu karijeru započeo je 1988. godine te je do 2003. skupio 307 nastupa i postigao 922 gola. Sa reprezentacijom je bio dvostruki svjetski prvak (1990., 1999.), četverostruki europski prvak (1994., 1998., 2000., 2002.) te trostruki dobitnik srebrne medalje na Olimpijskim igrama. Na EHF Euru 1994. je proglašen za prvog najkorisnijeg igrača u historiji tog natjecanja, a bio je i najbolji srednji vanjski na turniru.

Trenerska karijera

Anderssonova trenerska karijera započela je još 2001. godine, kada je dvije godine obnašao funkciju trenera-igrača u HK Drottu. Klub je napustio 2005., kada preuzima danski FCK Håndbold. S klubom je 2007. godine bio treći, ali je već sljedeće sezone osvojio prvenstvo, a u svojoj posljednjoj sezoni, 2010. godine, osvojio je i nacionalni kup. Tokom ljeta iste godine preuzima klupu Austrije, ali sporazumno raskida ugovor već 2011. godine nakon neuspjelih kvalifikacija za EHF Euro 2012. u Srbiji. Kratko trenira AG København, međutim tokom 2012. godine postaje pomoćnik izbornika švedske U-21 reprezentacije, a nešto kasnije i trener kluba Hästö IF. Klub napušta već sljedeće sezone kada odlazi u HK Malmö, gdje također ostaje samo jednu sezonu. Tokom 2014. preuzima njemački Frisch Auf Göppingen, gdje radi do 2017. godine. Sljedeće godine preuzima FC Porto.

Uspjesi

Igrač

HK Drott

 Elitserien: 1987–88, 1989–90, 1990–91, 1993–94, 1998–99, 2001–02 (trener-igrač)

Švedska

 IHF Svjetsko prvenstvo: 1990., 1999.
 EHF Euro: 1994., 1998., 2000., 2002.

Trener

FCK Håndbold

 Danmarksmesterskabet: 2007–08
 DHF's Landspokalturnering: 2009.

Vanjske poveznice

Profil na SportsReference.com 

Švedski rukometaši
Svjetski prvaci u rukometu
Europski prvaci u rukometu
Švedski rukometni treneri